คาดเอ็นพีแอล  สูงสุด2.96% กลางปีหน้า
สินเชื่อเดือน ส.ค. โตแผ่ว 4% เมื่อเทียบกับระยะเดียวกันปีก่อน เหตุสินเชื่อใหม่ของธุรกิจขยับ
4 ต.ค. 2559

สินเชื่อเดือน ส.ค. โตแผ่ว 4% เมื่อเทียบกับระยะเดียวกันปีก่อน เหตุสินเชื่อใหม่ของธุรกิจขยับ 
ธนาคารแห่งประเทศไทย (ธปท.) รายงานว่า เดือน ส.ค.ที่ผ่านมา ธนาคารพาณิชย์ทั้งระบบมียอดสินเชื่อคงค้าง 16.36 ล้านล้านบาท ขยายตัว 4% จากระยะเดียวกันปีก่อน โดยสินเชื่อใหม่ที่ให้แก่ภาคธุรกิจเพิ่มขึ้นเล็กน้อยจากธุรกิจโทรคมนาคม อสังหาริมทรัพย์ และพลังงานทดแทน ขณะที่สินเชื่อใหม่ที่ปล่อยให้ภาคการผลิตลดลงต่อเนื่อง สะท้อนการลงทุนของภาคอุตสาหกรรมที่ยังไม่ฟื้นตัวอย่างชัดเจน ส่วนเงินฝากรวมตั๋วแลกเงินมียอดคงค้าง 17.47 ล้านล้านบาท ขยายตัว 4.2%
นายนริศ สถาผลเดชา ผู้อำนวยการอาวุโส ศูนย์วิเคราะห์เศรษฐกิจ ธนาคารทหารไทย เปิดเผยว่า แนวโน้มคุณภาพสินเชื่อในระบบธนาคารพาณิชย์ยังต้องติดตามต่อเนื่อง โดยคาดว่าหนี้ที่ไม่ก่อให้เกิดรายได้ (เอ็นพีแอล) จะปรับสูงขึ้นจาก 2.76% ในสิ้นปี 2559 ไปแตะจุดสูงสุดที่ 2.96% ในไตรมาส 2 ของปี 2560 ตามวัฏจักรเอ็นพีแอลที่จะทยอยปรับสูงขึ้นหลังเศรษฐกิจชะลอตัว และเริ่มปรับลงจนเหลือ 2.72% ในสิ้นปี 2560
ทั้งนี้ สินเชื่อด้อยคุณภาพที่เพิ่มขึ้นส่วนใหญ่เป็นภาคอุตสาหกรรมการผลิตที่มีเอ็นพีแอลมากที่สุดราว 5% และมีแนวโน้มเพิ่มขึ้นเป็น 5.22% ในสิ้นปีหน้า และสินเชื่อที่อยู่อาศัย เอ็นพีแอลยังไม่มีทิศทางลดลง คาดว่าทรงตัว 2.57% ใกล้เคียงกับปีนี้ แต่คุณภาพสินเชื่อมีแนวโน้มดีขึ้นในช่วงครึ่งปีหลัง 2560